ORDE do 24 de marzo do 2006 pola que se establecen as bases reguladoras e a convocatoria pública para a concesión de subvencións para o desenvolvemento de proxectos audiovisuais ou interactivos en lingua galega.
CONSELLERÍA DE CULTURA E DEPORTE — III. OUTRAS DISPOSICIÓNS — 04/04/2006

No exercicio das súas competencias de fomento e promoción dos diversos ámbitos da cultura en Galicia, a Consellería de Cultura e Deporte é consciente da relevancia do sector audiovisual na sociedade contemporánea pola súa contribución á creación das industrias culturais e ao desenvolvemento económico da comunidade autónoma; de aí que a Lei 6/1999, do 1 de setembro, do audiovisual, considere estratéxico o seu desenvolvemento.
A través das subvencións ao desenvolvemento dos proxectos audiovisuais ou interactivos en lingua galega preténdese fomentar unha das fases esenciais da produción audiovisual, como a selección da historia e posta a punto dos aspectos guionísticos e orzamentarios de calquera proxecto audiovisual. Enténdese por desenvolvemento de proxectos o conxunto de operacións previas á preprodución dunha obra audiovisual ou interactiva: a adquisición de dereitos, os traballos de investigación, escrita e análise do guión, a selección de membros principais do equipo técnico-artístico, preparación do orzamento estimado de produción e plan financeiro, a procura de socios e coprodutores no ámbito da industria audiovisual, a planificación da produción, o plan inicial de mercadotecnia e explotación da obra, etc. Para certos tipos de produción, considéranse ademais como parte integrante do desenvolvemento a investigación gráfica e a realización dun teaser (para as películas de animación), a investigación
en arquivos (para as producións que poñan en valor o patrimonio audiovisual europeo) e o desenvolvemento de software específico (para as producións interactivas).
Mediante esta orde, a Consellería de Cultura e Deporte establece as bases reguladoras e a convocatoria pública para a concesión de subvencións para o desenvolvemento de proxectos audiovisuais e interactivos en lingua galega, co fin de estimular o crecemento do sector na nosa comunidade autónoma.
Por todo isto,
DISPOÑO:
Artigo 1º.-Obxecto e partida orzamentaria.
Por esta orde establécense as bases reguladoras das subvencións para o desenvolvemento do proxectos audiovisuais e interactivos en lingua galega e convócanse para o ano 2006 subvencións, en réxime de concorrencia competitiva, para apoiar o desenvolvemento de proxectos de produción audiovisual ou interactiva en lingua galega. Para tal fin, destínanse 496.000 euros, que se financiarán con cargo á aplicación orzamentaria 12.02.353B.770.0 dos orzamentos xerais da Comunidade Autónoma de Galicia para o ano 2006.
As bases xerais desta convocatoria axústanse ao disposto no Decreto 172/2001, do 12 de xullo, sobre incentivos para o desenvolvemento económico e fomento da actividade empresarial na comunidade autónoma (DOG nº 142, do 23 de xullo), que recolle o réxime de axudas rexionais autorizado pola Unión Europea (axuda estatal nº 498/2000).
Artigo 2º.-Tipos de proxectos.
Será obxecto de subvencións da Consellería de Cultura e Deporte, o desenvolvemento dos seguintes tipos de proxectos:
a) Longametraxes cinematográficas.
b) Longametraxes documentais.
c) Películas para televisión.
d) Contidos interactivos.
e) Formatos innovadores para televisión.
Artigo 3º.-Beneficiarios/as.
Poderán optar a estas subvencións as persoas físicas ou xurídicas inscritas como produtoras audiovisuais independentes e empresas de produción multimedia legalmente constituídas como tales en territorio da Unión Europea que conten, polo menos, cunha axencia de representación no territorio da comunidade autónoma.
Os/as beneficiarios/as deberán ter un acordo ou contrato, como mínimo, cun/nha autor/a ou guionista para desenvolver algún proxecto dos tipos sinalados no artigo anterior.
Por produtor independente enténdese, para os efectos desta convocatoria, toda persoa física ou xurídica privada que teña a iniciativa e asuma a responsabilidade na produción audiovisual e non sexa obxecto de influencia dominante por parte das entidades de radiodifusión televisiva por razóns de propiedade, participación financeira ou das normas que regulan a súa actividade empresarial. Entenderase que existe influencia dominante nos supostos previstos no artigo 3 da Lei 25/1994, de incorporación ao ordenamento xurídico español da Directiva 89/522CEE sobre a coordinación de disposicións legais, regulamentarias e administrativas dos estados membros, relativas ao exercicio de actividades de radiodifusión televisiva.
Artigo 4º.-Motivos de exclusión.
Non poderán acceder ás subvencións os/as solicitantes que se encontren afectados/as por algunha das circunstancias previstas no artigo 13 da Lei 38/2003, do 17 de novembro, xeral de subvencións.
Quedan excluídos aqueles/as solicitantes que, tendo sido beneficiarios/as dalgunha outra subvención da Consellería de Cultura durante o ano 2005, incumprisen as bases ou a finalidade establecidas na convocatoria.
Artigo 5º.-Presentación de solicitudes e documentación.
1. As solicitudes faranse mediante instancia dirixida á conselleira de Cultura e Deporte, segundo o modelo que figura como anexo desta orde, e presentaranse no rexistro xeral da Consellería de Cultura e Deporte ou nos rexistros das delegacións provinciais, sen prexuízo dos procedementos establecidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. As solicitudes irán acompañadas da seguinte documentación administrativa:
a) Copia compulsada do DNI do/a representante ou solicitante.
b) Copia compulsada do documento público do poder notarial, co que actúa o/a representante, debidamente inscrito no Rexistro Mercantil.
c) Copia compulsada do documento público da constitución legal da empresa e inscrición no Rexistro Mercantil na comunidade galega.
d) Copia compulsada da tarxeta de identificación fiscal.
e) Copia compulsada de certificado de inscrición no Rexistro de empresas do sector audiovisual de Galicia ou Rexistro de empresas do Instituto de Cinematografía e Artes Audiovisuais (ICAA).
f) Copia compulsada do documento acreditativo de estar ao día no pagamento do imposto de actividades económicas ou acreditación da exención do pagamento do citado imposto.
g) Documentación compulsada e acreditativa de que o proxecto é obra orixinal e/ou de posuír os dereitos suficientes do guión, obra literaria ou calquera outro medio que requira a obtención de dereitos ou opción de compra sobre eles.
h) Declaración de solicitudes efectuadas ou subvencións concedidas, para o mesmo proxecto, das distintas administracións públicas.
i) Declaración responsable de ser empresa de produción independente, ter sede permanente en Galicia e non ser obxecto de influencia dominante por parte de entidades de radiodifusión televisiva por razóns de propiedade, participación financeira ou as normas que regulan a súa actividade empresarial, conforme o establecido no artigo 3º desta orde.
j) De xeito voluntario, o/a solicitante poderá facer unha prelación para os proxectos e solicitudes presentados a esta convocatoria.
3. Ademais da documentación anterior, achegaranse cinco exemplares encadernados da seguinte documentación técnica:
a) Memoria explicativa do proxecto cunha extensión mínima de cinco páxinas.
b) Sinopse argumental cunha extensión máxima de dúas páxinas.
c) Tratamento ou argumento do proxecto cunha extensión mínima de vinte páxinas a dobre espazo.
d) Cronograma do proceso de desenvolvemento.
e) Orzamento das actividades de desenvolvemento do proxecto, segundo o modelo reflectido no anexo III.
f) Acordo ou contrato cos/as guionistas, con especificación da situación dos dereitos de autor correspondentes.
g) Historial profesional do equipo creativo, guionista e empresa produtora.
h) Calquera outra documentación que o solicitante considere conveniente para a mellor defensa do proxecto.
Artigo 6º.-Prazo de presentación e tramitación de solicitudes.
1. As solicitudes deberán presentarse no prazo dun mes, contado a partir do día seguinte ao da publicación desta orde no Diario Oficial de Galicia.
2. A Dirección Xeral de Creación e Difusión da Consellería de Cultura e Deporte tramitará as solicitudes e instruirá os procedementos necesarios para a concesión da subvención.
3. A presentación da solicitude suporá a autorización ao órgano xestor para solicitar dos organismos competentes os certificados de que está ao día no cumprimento das obrigas tributarias e coa Seguridade Social e de non ter débedas pendentes de pagamento á Xunta de Galicia. Non obstante, se por razóns técnicas ou doutra índole estes certificados non puidesen ser obtidos polo órgano xestor, poderán serlle requiridos ao/á interesado/a.
Artigo 7º.-Comisión de expertos/as.
Para a avaliación dos proxectos presentados constituiranse dous comités de expertos/as independentes (un para proxectos interactivos e outro para proxectos audiovisuais), que serán nomeados pola conselleira de Cultura e Deporte.
Os comités de avaliación estarán presididos polo director xeral de Creación e Difusión Cultural. De cada un deles farán parte tres vogais, profesionais de recoñecido prestixio nas diferentes áreas e funcións da industria audiovisual e multimedia. Actuará como secretario/a, un/nha funcionario/a da Consellería de Cultura e Deporte, con voz e sen voto. Os membros das comisións de expertos/as declararán por escrito non ter relación cos/coas solicitantes ou, de ser o caso, cos partícipes das persoas xurídicas solicitantes na correspondente convocatoria anual.
As decisións do comité de expertos/as terán carácter vinculante e asignarán cantidades específicas para cada proxecto en función das súas características e posibilidades de financiamento. A comisión de expertos elevará a proposta de resolución, debidamente motivada, á conselleira de Cultura e Deporte, quen resolverá, poñendo fin á vía administrativa.
Artigo 8º.-Criterios de avaliación.
A proposta de resolución elaborarase tendo en conta os seguintes aspectos:
a) A calidade, creatividade e orixinalidade do proxecto (15 puntos).
b) A contribución ao desenvolvemento dos valores e as industrias culturais de Galicia (10 puntos).
c) Viabilidade e potencial de produción do proxecto (10 puntos).
d) As posibilidades do proxecto para o fomento do emprego no sector audiovisual galego (persoal artístico, técnico e de servizos) e a aplicación de recursos de Galicia na execución do desenvolvemento (10 puntos).
e) Adecuación do orzamento de desenvolvemento, segundo o modelo que figura no anexo III (5 puntos).
f) Historial da produtora (5 puntos).
g) Historial dos/as guionistas e do resto do equipo creativo (5 puntos).
Artigo 9º.-Resolución.
1. En ningún caso o importe das subvencións concedidas poderá ser de tal contía que, illadamente ou en concorrencia coas concedidas a través doutras administracións públicas ou doutros entes públicos ou privados, nacionais ou internacionais, supere o custo da actividade que vaia desenvolver o/a beneficiario/a ou, se é o caso, a porcentaxe máxima do investimento subvencionable que se establece no cincuenta por cento dos custos de desenvolvemento segundo o modelo orzamentario do anexo III.
2. Para os efectos establecidos no artigo 42.2º da Lei 30/1992, do 26 de novembro, de réxime xurídico das administracións públicas e do procedemento administrativo común, o prazo máximo para resolver as solicitudes correspondentes aos proxectos especificados nesta orde será de tres meses, contados a partir do día seguinte ao da publicación desta convocatoria. De non notificarse resolución favorable neste prazo, entenderase desestimada a petición correspondente, podendo interpoñer no prazo dun mes, con carácter potestativo, recurso de reposición perante a conselleira de Cultura e Deporte, previo ao recurso contencioso-administrativo ante o órgano xurisdicional competente, na forma e no prazo previsto no artigo 46 da Lei 29/1998, do 13 de xullo, reguladora da xurisdición contencioso-administrativa.
Artigo 10º.-Prazo de aceptación.
Notificada a resolución de subvención, os/as beneficiarios/as deberán manifestar por escrito a súa aceptación, comprometéndose a executar os proxectos subvencionados no prazo e condicións establecidas. Para a aceptación deberá empregar o modelo que figura como anexo II desta orde.
De non recibirse a aceptación no prazo de dez días naturais a partir da notificación, entenderase que o/a beneficiario/a renuncia á subvención concedida e procederase, sen máis trámite, ao arquivo do expediente.
Artigo 11º.-Obrigas do/a beneficiario/a.
1. Os/as beneficiarios/as das subvencións, unha vez aceptadas estas, quedarán obrigados a destinar os fondos percibidos ao obxecto concreto para o que foron concedidos. A Consellería de Cultura e Deporte poderá realizar as oportunas comprobacións para o mellor coñecemento da efectiva realización do proxecto obxecto de subvención.
2. Na futura documentación do proxecto (materiais de promoción e distribución) e nos títulos de crédito da produción resultante farase constar que recibiu unha subvención ao desenvolvemento por parte da Consellería de Cultura e Deporte da Xunta de Galicia, coa súa imaxe corporativa.
3. De igual maneira, o/a beneficiario/a estará obrigado a facilitar toda a información que lle sexa requirida pola Consellería de Cultura e Deporte, a Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das subvencións.
Artigo 12º.-Pagamento da subvención e xustificación do investimento.
1. O cincuenta por cento da subvención farase efectiva a partir da notificación e aceptación da concesión. Para recibir o primeiro libramento deberá presentar:
a) Declaración asinada de aceptación da subvención.
b) Declaración asinada do conxunto de subvencións obtidas e/ou solicitadas para o mesmo proxecto en calquera outra Administración, organismo ou ente público ou privado.
c) Certificados orixinais e actuais que acrediten estar ao día nas obrigas coa Seguridade Social, non ter pendente de pagamento ningunha débeda, por ningún concepto, coa Administración da Comunidade Autónoma de Galicia, e estar ao día nas súas obrigas tributarias estatais. Estas certificacións deberán estar expedidas para os efectos de subvención.
d) Certificación orixinal expedida pola entidade bancaria da titularidade da conta onde se debe realizar o pagamento, na que conste: ordinal bancario, código do banco, código da sucursal e código da conta corrente.
2. Para o libramento do segundo prazo das subvencións (cincuenta por cento restante), o/a beneficiario/a deberá solicitar o pagamento e presentar ante a Consellería de Cultura e Deporte a documentación xustificativa da realización do desenvolvemento do proxecto e a dos gastos subvencionables, tendo de prazo ata o 30 de novembro de 2006.
3. Para acreditar a realización do desenvolvemento do proxecto deberá achegarse:
a) Un exemplar do guión en galego que reflicta a evolución do proxecto á altura en que finaliza o prazo para a xustificación do investimento, o contrato definitivo co/coa guionista e o xustificante da súa inscrición no Rexistro de Propiedade Intelectual.
b) Memoria explicativa dos contactos realizados durante a fase de desenvolvemento, situación actual e evolución do proxecto, cunha extensión mínima de cinco páxinas.
c) Un exemplar do plan de produción.
d) Un exemplar do plan de financiamento coas diferentes entradas comprometidas ou en negociación, debidamente xustificadas.
e) A proposta de equipo técnico-artístico que incluirá, como mínimo, a identidade do/a director/a e o/a produtor/a executivo/a e tamén a listaxe dos xefes do equipo técnico e unha proposta de elenco. Achegaranse, sempre que sexa posible, cartas de aceptación/interese por parte dos/as profesionais incluídos/as nestas listaxes.
f) Acreditación dos custos de desenvolvemento.
3. Para xustificar os gastos subvencionables, deberá presentarse a seguinte documentación por duplicado exemplar (caderno de copias compulsadas e caderno de copias simples):
a) Relación numerada e ordenada por capítulos de gasto, que inclúan o número de factura, o emisor, a suma parcial (folla por folla) e a suma total da relación de gastos, excluído o IVE.
b) Facturas relativas aos gastos subvencionables correspondentes ao desenvolvemento do proxecto e nos termos expresados no orzamento presentado, excluído o IVE. Presentaranse coa mesma orde de capítulos e co mesmo número ordinal que o asignado na relación numerada da letra (a).
Artigo 13º.-Reintegro.
Procederá o reintegro, total ou parcial, da subvención concedida e dos xuros de mora que se teña dereito a percibir desde o momento do seu pagamento ata a data na que se acorde a procedencia do reintegro nos supostos previstos no artigo 78.10º do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Disposición derradeira
Primeira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 24 de marzo do 2006.
Ánxela Bugallo Rodríguez
Conselleira de Cultura e Deporte